ྋགོང་ས་ྋསྐྱབས་མགོན་ཆེན་པོ་མཆོག་ནས་མི་མང་གིས་འོས་འདེམས་བྱས་པའི་འགོ་འཁྲིད་ལ་ཆབ་སྲིད་དང་འཛིན་སྐྱོང་གི་སྐུ་དབང་རྩིས་སྤྲོད་གནང་རྗེས་ངོས་ཀྱིས་སྣེ་འཁྲིད་པའི་བཀའ་ཤག་སྐབས་༡༤པའི་ལས་རྒྱུན་གཙང་ཉེར་ཡོད་ཅིང༌།དུས་ཡུན་དེའི་རིང་རྒྱལ་སྤྱིའི་ནང་བོད་དོན་གོ་རྟོགས་སྤེལ་ཏེ་རྒྱབ་སྐྱོར་ཐོབ་ཐབས་དང༌།བོད་ཕྲུག་གི་ཤེས་ཡོན་ཡར་རྒྱས་གཏོང་ཐབས་ཀྱིས་གཙོས་གཞིས་ཆགས་ཁག་སྲ་བརྟན་རྒྱུན་གནས་ཐུབ་ཐབས་སོགས་མང་ཚོགས་ནས་རེ་བ་ཇི་ཞུས་ལྟར་བསྒྲུབ་རྒྱུར་འབད་བརྩོན་གང་ཡོད་ཞུས་ཡོད།བཙུན་མ་རྣམས་ལ་དགེ་བཤེས་མའི་མཚན་རྟགས་ཕྱག་འཁྱེར་འབུལ་རྒྱུ་ནི་ལོ་རྒྱུས་རང་བཞིན་ལྡན་པའི་འགྱུར་འགྲོས་ཤིག་ཡིན།བལ་ཡུལ་ནང་ས་ཡོམ་གོད་ཆག་ཕོག་པ་རྣམས་ལ་རོགས་སྐྱོར་འབོད་བསྐུལ་བྱས་པར་རྒྱ་ཆེའི་མང་ཚོགས་ནས་ཧ་ཅང་སེམས་འགུལ་ཐེབས་པའི་མཐུན་འགྱུར་རྒྱབ་སྐྱོར་གནང་བྱུང་བར་གོ་སྐབས་འདི་བརྒྱུད་ཐུགས་རྗེ་ཆེ་ཞུ།བོད་མིའི་འདི་ཕྱི་གཉིས་ཀྱི་སྐྱབས་གནས་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་རིན་ཐང་བྲལ་བའི་བཀའ་སློབ་རིམ་སྩལ་བྱུང་བར་བཀའ་ཤག་ནས་གུས་ཕྱག་དང་བཅས་ཐུགས་རྗེ་དང་བཀའ་དྲིན་བླ་མེད་དུ་ཆེ་ཞེས་གསོལ་རྒྱུ་དང༌།གཞིས་བྱེས་བོད་མི་ཡོངས་ལའང་མཐུན་འགྱུར་རྒྱབ་སྐྱོར་རྒྱུན་འཁྱོངས་གནང་བར་སྙིང་ནས་ཐུགས་རྗེ་ཆེ་ཞུ་རྒྱུ་ཡིན།